'Yan Taliban sun kai hari a sansanonin NATO - BBC Hausa
'Yan Taliban sun kai hari a sansanonin NATO
28 Agusta 2010
http://www.bbc.com/hausa/news/2010/08/100827_afghan_attack
Kungiyar tsaron NATO ta ce, ta fatattaki wasu mayakan Taliban da ke sanye da kakin sojan Amirka, wadanda suka kaddamar da wasu hare-hare biyu a lokaci guda, a sansanonin ta biyu da ke gabashin Afghanistan.
Rahotanni daga yankin sun ce, 'yan Taliban fiye da hamsin ne suka kai hare-haren.
NATOn ta kira jiragen helikopta domin kare sansanonin da ke lardin Khost, kuma ta ce, an kashe maharan akalla 15 a daya daga cikin sansanonin, yayin da kuma a sansani guda aka hallaka masu kai harin su 6.
An kama mahara 5, kuma an gano rigunan bama-bamai irin na harin kunar bakin wake masu yawa.